tomron87/hebrew-wikipedia-sentences-corpus huggingface dataset:
קוון סיפרה בריאיון לאתר "VelvetGossip.it" שבעונה השנייה יש "שימוש חזק" ב-Computer-generated Imagery על מנת להציג את הכוחות בצורה טובה יותר, בשונה מהעונה הראשונה בה השתמשו במוט מתכת שמחובר לאמה עם אור מחובר אליו.
בחודשי פברואר, מרץ ואפריל 2022, שחקני הסדרה עבדו על אודיו פוסט-פרודקשן עבור העונה השנייה, כאשר הם נעשו באולפן ההקלטות "Harter Music".
ב-16 באפריל 2022 יאנג עדכן שהעונה השנייה עדיין נמצאת בתהליך הפוסט-פרודקשן שמתנהל לפי לוח הזמנים, ושצוות הסדרה "עובד על הוויזואליה, הסאונד והמוזיקה כדי לגרום לתוכנית להראות ולהישמע באופן הטוב ביותר שהיא יכולה".
הוטון חשף ש"כל צילום אפקט חזותי עולה בסביבות 310,000 פאונד, תלוי במורכבות שלו".
בנוסף הוא שיתף על סצנת הקרב עם הכנפיים בפרק האחרון של העונה "הכנפיים שלהן אינן רק כנפיים.
סוג הכנפיים שלהן עשוי מכוחות אלמנטריים שונים, כמו מים או אור.
הן צריכות לעוף ואז, בסוף, הן משתמשות בכוחות הקסם שלהן כדי לפוצץ את הנבל, שיש לו גם אפקט קסום על כל גופו.
היו כל האלמנטים השונים האלה בסצנה שהיינו צריכים לצלם תוך יומיים או שלושה על סט ואז יש אלמנטים של מסך ירוק נוסף על זה".
סטיבן מורגאטרויד, מפקח האפקטים החזותיים של Freefolk, שיתף שהאפקטים לעונה היו הדבר הכי קשה שעשתה החברה.
עוד הוא סיפר שהחברה עבדה בעבר עם הוטון על הסדרה "מכשפת", ולכן היה קל להבין את האפקטים שהיה נדרש לעשות.
כמו כן הוא סיפר שהעבודה על דמויות המגרדים הייתה הקשה ביותר ושנוצרה בובה מעשית "כדי לקבל אינטראקציה נכונה על הסט".
במרץ 2018 הוכרז שהסדרה תופץ באמצעות שירות הסטרימינג נטפליקס, לאחר שבין השנים 2016–2017 הופצה על ידיו הסדרה "עולם הווינX", הספין אוף השני של סדרת ההנפשה לאחר הסדרה "פופיXי".
סטראפי שיתף ששדרנים איטלקים וזרים רבים ביקשו ממנו לעשות עיבוד לייב אקשן לסדרת ההנפשה, אך תמיד הוא שמר על הזכויות מפני שהוא היה זקוק לפלטפורמה כמו נטפליקס שמסוגלת להגיע לכל העולם.
יאנג אמר שהוא אהב לעבוד עם נטפליקס, וטען שמערכת היחסים איתם היא "אחד על אחד", דבר ש"עוזר להעלים יותר מדי קולות בחדר, מה שלפעמים מקשה מאוד על יצירת מוצר יצירתי".
כשנשאל על התקציב שהוא קיבל מנטפליקס לסדרה הוא אמר "הם היו מאוד טובים אלינו".
בתערוכת הרישוי "Licensing Expo" שהתרחשה במאי 2018 בלאס וגאס, פורסם שהסדרה תופץ בשנת 2020. בספטמבר 2019 הוכרז שהסדרה תופץ ב-190 מדינות, כאשר ג'ניפר ברסל, מנהלת התוכן של נטפליקס, כתבה:"אנו גאים מאוד להחיות את הסט האייקוני הזה של דמויות נשיות חזקות.
אנו מחויבים להעביר סדרת לייב אקשן המכבדת את סדרת ההנפשה המקורית, אך מאפשרת גם למעריצים חדשים להצטרף לנסיעה."
תחילה הוכרז שהעונה הראשונה של הסדרה תכלול שישה פרקים באורך 60 דקות ותופץ במהלך שנת 2020 בתקופת הסתיו.
באוגוסט 2020 פורסם שהעונה הראשונה תופץ במהלך שנת 2021 ולא כפי שתוכנן.
בספטמבר 2020, בפסגת הרישוי המקוונת ברוסיה בה חברת Rainbow S.p.A חשפה את התוכניות שלה, הוכרז שהעונה הראשונה תופץ בינואר 2021 ושהיא תדובב למספר שפות, כמו כן פורסם הלוגו שלה.
בנובמבר 2020 הוכרז שהעונה הראשונה תופץ לקראת סוף ינואר 2021, ואורך פרקיה יהיו כ-50 דקות.
ב-8 בדצמבר 2020 פרסם עמוד האינסטגרם הרשמי של סדרת ההנפשה את העמוד של סדרה זו, אשר נקרא "fatenetflix".
בעמוד פורסמו באותו יום שלושה פוסטים, ולמחרת הוא קיבל וי כחול שמאשר שהחשבון מאומת ורשמי.
בפוסט השלישי שפורסם נכתב "התקבלת למכללת אלפיה" והוכרז שפרטים נוספים יפורסמו ב-10 באותו חודש, כאשר ביום זה מציינים את יום ההולדת של דמותה של בלום.
בתאריך זה פורסם טיזר העונה הראשונה של הסדרה ותאריך הבכורה, 22 בינואר 2021, שהוא שבוע לפני ציון יום השנה ה-17 של סדרת ההנפשה.
במאי 2021 הוכרז שהעונה השנייה של הסדרה, אשר תכלול שמונה פרקים, תופץ במהלך שנת 2022. באפריל 2022 הוכרז שהעונה השנייה תופץ במחצית השנייה של אותה שנה.
בתערוכת הרישוי "Licensing Expo" שהתקיימה במאי 2022, הוכרז שהעונה השנייה תגיע בקרוב.
ב-26 במאי 2022 נטפליקס הכריזו שב-6 ביוני יפורסמו פרטים חדשים על העונה השנייה כחלק מאירוע המעריצים הווירטואלי "GEEKED WEEK".
ב-23 באוגוסט 2022 פורסם טריילר העונה השנייה, כמו כן באותו חודש נאמר שהיא תתורגם לכ-50 שפות שונות.
בספטמבר 2022 הופצו לקראת עליית העונה פוסטרי תנועה של שבע הדמויות הראשיות שנוצרו על ידי Territory Studio, כאשר הם זכו בפברואר 2023 ב-World Trailer Awards בקטגוריית פרס פוסטר התנועה הטוב ביותר באזור אירופה.
כחלק משיווק הסדרה, פורסמו ברשתות החברתיות פוסטים וסרטונים הכוללים תמונות ממנה, קטעים ממאחורי הקלעים, פספוסים, ראיונות ופעילויות.
כמו כן, נוספו באינסטגרם גיפים ואפקטים בהשראתה.
בנוסף שלטי חוצות עם תמונות שיווק של הסדרה נתלו במקומות ברחבי העולם, ביניהם הרכבת התחתית של סאו פאולו, ריו דה ז'ניירו ו-Outernet London.
אתגר טיקטוק לקידום הסדרה נוצר על ידי הכוכבות הברזילאיות ברונה מרקזין וסשה מנגל בשיתוף נטפליקס ברזיל, בו רוקדים לצלילי שיר הפתיחה של העונות הראשונות של סדרת ההנפשה, כאשר הוא זכה להצלחה ואהדה רבה.
בדצמבר 2019 הוכרז שאן ניקיטין תלחין את המוזיקה שתופיעה בסדרה, כאשר היא עבדה בעבר על המוזיקה בסרטים "This Beautiful Fantastic" ו"חיות אמריקאיות".
ביולי 2020, בריאיון לאתר "!Soundtracks, Scores and More", ניקיטין ספרה "כעת אני מלחינה את גורל: סאגת ווינX, סדרת פנטזיה אפלה ומרגשת לנערים".
באותו חודש הוקלטו באולפני אבי רוד הלחנים לפרקים שלוש וארבע של העונה הראשונה של הסדרה, כאשר הם כוללים נבל, כינור, ויולה, צ'לו וקונטרבס.
ניקיטין סיפרה שהיא כתבה את הלחנים "לגמרי מאפס", ללא ההתייחסות למוזיקה שהייתה בסדרת ההנפשה.
הסדרה כוללת גם שירים עכשוויים מאת אומנים שונים, בעיקר מסוגת פופ ואלקטרוניקה, בשונה מסדרת ההנפשה שהופיעו בה שירים מקוריים.
מפקח המוזיקה של הסדרה הוא מאט ביפה.
הוא סיפר שבחירת השירים לעונה השנייה הייתה יותר קלה מהעונה הראשונה, מפני שידעו כבר מה רוצים "פופ נשי מאוד כוללני, אנרגטי, ללא ספק".
עוד הוא סיפר שהוא הציע שירים פחות עכשוויים שיופיעו בסדרה ויאנג לא אישר אותם, כמו כן הוא שיתף שהכי קשה לבחור שיר שיופיע במהלך שינויי הצורה של הפיות.
מעצב הסאונד הראשי של העונה השנייה הוא יוראי מראבק, שיחד איתו עבדו עוד תשעה אנשים.
מראבק שיתף "ההיבטים המעניינים ביותר של עיצוב הצליל והסאונד שלי היו אלמנטים של פנטזיה - לחשים, קרבות, תופעות על טבעיות.
כמובן, אין גבולות לדמיון שלך כאן, שזה מצד אחד משחרר, מצד שני מתיש, כי הדרכים שבהן אתה יכול להגות הכל הן באמת אינסופיות".
השירים שהופיעו בסדרה זכו לביקורות חיובית.
לקסי ויליאמס מאתר "Elite Daily" כתבה "השירים [...] מדגישים בצורה מושלמת את הטון הכהה אך עדיין הקסום למדי של הסדרה".
קמילה ברבייטו מאתר "POPSUGAR" כתבה "מפרק לפרק, המוזיקה לא מאכזבת, ושוזרת את עצמה לקו העלילה".
Hough מאתר "Screen Rant" כתב על השירים שהם מרתקים ומודרניים.
נטלי זמורה מאתר "FanSided" כתבה שהסדרה "מלאה בשירים מדהימים בכל פרק".
טיזר העונה הראשונה כלל את השיר "Animal" של AG ו-MOONZz, וטריילר העונה כלל את השיר "One of My Kind" של CeCe And The Dark Hearts ו-AG.
השירים אינם הופיעו בסדרה עצמה, ולכן הם גם לא הופיעו ברשימת ההשמעה "Fate: The Winx Saga Official Playlist" שהופצה בספוטיפיי ב-23 בינואר 2021 וכללה את השירים שהופיעו בעונה.
ברשימה ישנם 33 שירים מאומנים שונים ואורכה כשעתיים ו-21 דקות.
ביפה סיפר שהיה קושי לבחור שיר לשינוי הצורה של בלום שהופיע בפרק השישי, "לב קנאי", ושהוא נישלח לחופשה של עשרה ימים על מנת שיהיה עם "מוח צלול" ויבחר את הבחירה הנכונה.
טריילר העונה השנייה כלל את השיר "Darkside" של Neoni.
בשונה מהעונה הקודמת, לעונה זו לא נוצרה רשימת השמעה.
בין השירים שהופיעו בעונה נכללים "I Am Not a Woman, I'm a God" של הלסי, "Down 4 You" של אלאינה קסטיו, "Player of Games" של גריימס, "Running Up That Hill" של קייט בוש ו-"Heat Waves" של גלאס אנימלס.
כמו כן, הופיע בעונה השיר "Wildest Dreams" של טיילור סוויפט, בסצנה בה בלום וסקאי רוכבים על סוס מתוך הפרק השני, "נלקח על ידי הרוח".
יאנג, שהוא מעריץ של סוויפט, כתב מכתב לזמרת שתאשר לשים את השיר בפרק.
בזכות האישור שלה נאמר שהיה קל יותר להשיג אישורים מאמנים אחרים להשתמש בשירים שלהם, ביפה אמר "ברגע שיש לך את טיילור על הסיפון, זה בהחלט פותח דלתות".
הסדרה קיבלה ביקורות מעורבות מהמבקרים וגרמה לשלוש מחלוקות עיקריות הקשורות לעלילתה וליהוקה.
אתר "Imperoland" דיווח שהחל מפברואר 2021 ישודרו שתי העונות הראשונות של סדרת ההנפשה בערוץ Rai Gulp, בעקבות ההצלחה של סדרה זו.
ביולי 2021 הוכרז על הסדרה כאחת מבין 200 הסדרות הפופולריות ביותר בשנים 2020–2021 על ידי The ReFrame Stamp.
הסדרה מופיעה ברשימת "10 תוכניות להט"ב עם דירוגי קהל גבוהים ב-Rotten Tomatoes שבוטלו מוקדם מדי" שפורסמה בינואר 2023 באתר "Collider".
במרץ 2023 הסדרה נבחרה על ידי קוסמופוליטן כאחת הסדרות הטובות ביותר בנושא קסם שמופיעות בנטפליקס.
לפני הפצת הסדרה הופצו שמועות שהיא תכלול הרבה סצנות של דרמה, סמים, יחסי מין ודמויות להט"ב, דבר שעל פי אתר "Medialeaks.ru" לא מוצא חן בעייני מעריצי סדרת ההנפשה, בה לא נגעו בנושאים אילו.
יוניטי בלוט מאתר "Tyla" טענה שעלילת הסדרה שפורסמה מזכירה לה שילוב בין סדרת הסרטים "הארי פוטר" לסדרת הטלוויזיה "אחת שיודעת", כאשר סטף ג'קסון מאתר "קוסמופוליטן" המליצה למי שאוהב את מדיות אילו ואת סדרת הסרטים "דמדומים" לצפות בסדרה.
בנובמבר 2020 אמילי גולה מאתר "קוסמופוליטן" המליצה על הסדרה כאחת הסדרות הטובות שיופצו בשנת 2021.
כשהופצה העונה הראשונה בנטפליקס, היא הייתה בין הסדרות הראשונות ברשימת Top 10 של שירות הסטרימינג ב-47 מדינות.
בשבוע הראשון שלה בשירות הסטרימינג היא נחשבה לסדרה השנייה שקיבלה הכי הרבה זמן צפייה, עם נתונים של 918 מיליון דקות, לאחר העונה הראשונה של הסדרה "ברידג'רטון" שהייתה עם 936 מיליון דקות צפייה.
בדוח של נטפליקס שמסכם את הרבעון הראשון של שנת 2021, פורסם שלאחר העונה הראשונה של הסדרה "לופן" הכוללת 76 מיליון צפיות, העונה הייתה הכי נצפית בשירות הסטרימינג עם 57 מיליון צפיות.
פטרנה רדולוביץ' מאתר "Polygon" כתבה שעלילת העונה משכנעת וניואנסית.
היא שיבחה את דמותה של טרה, אשר "מוסיפה קצת גיוון גוף לצוות השחקנים הדקיק", אך טענה שהיא הייתה יכולה להיות יותר משמעותית אם לא היו הופכים אותה לבדיחה.
ג'ואל קלר מאתר "Decider" כתב שעלילת העונה היא בעצם שילוב של סדרת ההנפשה עם הסדרה "שקרניות קטנות", ושאין בה שום דבר בולט.
לינדה מלה מאתר "TV Insider" שיבחה שאף על פי שיש צוות שחקנים גדול, לכל דמות יש אישיות מובקהת, כמו כן הדינמיקה בין הדמויות מרגישה אמיתית וכולן מקבלות זמן מסך מתאים.
עוד היא שיבחה את תפקידה של קוון כבלום, ואת "האיזון היעיל בין דרמה בגיל ההתבגרות לבין הרפתקאות".
בנוסף היא ציינה שמספר הפרקים בעונה הוא מועט, ושהיא מזכירה את עלילת הסדרה "ציידי הצללים".
מריו מנקה מאתר "VanityFair.it" טען שאופי הדמויות הוא אחת מנקודות החוזק של העונה, והוא מציג "עוד משהו מהדינמיקה של גיל ההתבגרות בימינו".
הלן יאנג מאתר "The Daily Campus" כתבה שיש ניסיון לא מוצלח לעשות את העונה עם תכנים של הומור שנון ועדכני, מין, סמים, אלכוהול וחרדה כדי לזכות בקהל גיל העשרה.
עוד היא הוסיפה שצוות השחקנים נראה זקן מכדי לשחק בני-נוער ושהוא חסר גיוון.
עדי ברנובסקי מאתר "פרוגי" כתב שהוא הופתע מעלילת העונה, שאפלה בהשוואה לסדרת ההנפשה.
הוא סיפר שהוא התאהב ברוב הדמויות, ושיבך את חוסר ההתמקדות בדמות הראשית, אלא בכל הדמויות.
עוד הוא שיבח שלדמויות יש גוף אמיתי ואנושי לחלוטין, בשונה מסדרת ההנפשה בה "בנות המועדון היו בעלות פרופורציות גופניות לא הגיוניות ודמו יותר לבובות ברבי מאשר לנערות אמיתיות".
ברנובסקי הביא ביקורת חיובית על האפקטים, התלבושות והמיקומים, ואמר שקוון עשתה עבודה טובה בתור בלום.
סמדר שילוני מאתר "ynet" כתבה שהעונה היא "מוצר מהונדס וחסר עמוד שדרה, שספק אם תזכרו דקה ממנו אחרי כתוביות הסיום".
כמו כן היא הוסיפה שבששת פרקי העונה דחסו את כל הסטריאוטיפים שיש בז'אנר הפנטזיה, ושעלילתה מזכירה את "הארי פוטר" בשילוב סדרת תיכון.
עוד היא כתבה שבלום היא "נערה מעצבנת במיוחד" ושאין בסדרה משהו שונה שאין בסדרות קסמים.
NEWS" השוואה את עלילת העונה לסדרות "נזירה לוחמת" ו"מכשפת" של נטפליקס.
הוא טען שעקב מספר מועט של פרקים לא היה ניתן "לנווט את כל הדמויות", אך אמר שיש בכך גם היתרון, מפני שמתקדמים ב"סיפור אחד שלם וסולידי עם התחלה, אמצע וסוף".
עוד הוא טען שהעלילה מתרחשת בבית ספר, אך זה לא מרגיש כך, בעיקר אצל המומחים שמזכירים לו חיילים.
ישעיהו נתן ביקורת שלילית לליהוק של ואן דר ווסטהויסן כסטלה, וכתב שהיא "בת 25 שנראית בת 30 ומגלמת בת 16".
חן חדד כתבה באתר "הארץ" שיש לעונה טון של "ריברדייל" ו"הרפתקאותיה המצמררות של סברינה", כמו כן שכל דיאלוג בה כולל "ניצוץ של סקס-אפיל" בדומה לסדרות נוער אחרות.
מילי מיי הילי מאתר "הרווארד קרימסון" הביאה לעונה שני כוכבים מתוך חמישה.
היא שיבחה את מוסטפא בתור איישה, וטענה שדמותה "לא זכתה לעלילת משנה ראויה".
עוד היא שיבחה את סוברל בתור ביאטריקס, אשר משמשת כ"דוגמה מצוינת למוסר אפור בדמות, שכן היא עושה דברים רעים שאפשר להצדיק".
עוד היא הוסיפה שאף אחד מהליהוק לא נראה ולא לבוש כמו נער, וכתבה שתלבושות העונה מוגוחכות ומאכזבות.
היא סיכמה שהסדרה בתור עיבוד לייב אקשן לסדרת ההנפשה היא בושה ארורה.
קרוליין פריס מאתר "Den of Geek" כתבה שדמותה של בלום היא הכי פחות מעניינת.
היא הוסיפה שהעונה "לא ממש גרוע", אך לא בטוח שהיא תצליח אצל הצופים שלא מכירים את סדרת ההנפשה.
עוד היא כתבה שהחיסרון של העונה הוא שהיא קצרה, ואין "מספיק זמן להתמודד עם המצב הקיים לפני שהוא מתחיל להתפרק".
קרוליין פרמקה מאתר "וראייטי" כתבה שבלום מזכירה לה את "מרי סו", שעל פי הגדרתה היא "דמות מושלמת לכאורה, שיש לה איכשהו קשרים לכולם ובהכרח היא המפתח לכל דבר".
היא תיארה את העלילה "כאילו לקחו את 'הארי פוטר', העבירו אותו דרך פילטר 'שקרניות קטנות' והכפילו את כולו ב'משחקי הרעב'".
בנוסף היא כתבה שהעונה "לא תדליק את השירות [נטפליקס] באש עם מילוני צופים, אך בסופו של דבר היא תמצא קהל משועמם מספיק כדי לטרוף את ששת הפרקים בשלמותם".
חודש לפני הפצת העונה השנייה, רובין ריינולדס מאתר "MovieWeb" הגדירה אותה כאחת מהסדרות הטובות ביותר שעולות בחודש ספטמבר לנטפליקס.
בשבוע הבכורה של העונה בשירות ובשבוע לאחר מכן, היא הייתה ברשימת Top 10 העולמי במקום השני עם 49 מיליון שעות צפייה.
לאחר מכן היא נשארה ברשימה במשך שלושה שבועות במקומות נמוכים יותר, כמו כן באותה תקופה העונה הראשונה הופיעה ברשימה למשך שבועיים.
העונה השנייה סך הכל הייתה במקום הראשון ברשימת Top 10 ב-89 מדינות, ביניהן ישראל.
באתר "Rotten Tomatoes" העונה זכתה לציון של 50% על סמך 6 ביקורות מהמבקרים, דבר שמעיד על החותם "רקוב", ולציון של 88% על סמך 792 ביקורות מהקהל, דבר שנחשב לציון חיובי.
מיי טרומטה מאתר "The Upcoming" הביאה לעונה שני כוכבים מתוך חמישה, וציינה שהיא יותר טובה מהעונה הראשונה.
היא ציינה שנקודת התורפה העיקרית של העונה היא הדמויות, והביאה דוגמה לכך כשכתבה שלרוב הזוגות אין כימיה.
עוד היא כתבה שמוזה היא הדמות היחידה מהדמויות הראשיות שיש לה קשת אופי מלא, ושלסטלה וביאטריקס יש את מערכת היחסים היחידה שמרגישה אמיתית.
על ה-Computer-generated Imagery נכתב על ידה שהיא גרועה, מלבד השינוי הסופי של הבנות.
גרג וילר מאתר "The Review Geek" הביא לסדרה ציון של 5 מתוך 10, וכתב שהיא "איכשהו יותר טובה וגם גרועה מהעונה הראשונה".
הוא ציין שהבעיה העיקרית של העונה היא חוסר ההיגיון המוחלט של כמה מהדמויות.
הוא שיבח לטובה את הComputer-generated Imagery ואת מקרי המוות המפתיעים.
ג'יי סנואו כתב באתר "Collider" שבעונה יש יותר מידי דמויות וקצת פרקים כדי להתמקד בכולם, ודירג אותה בציון +C.
הוא ציין שיש כל כך הרבה פוטנציאל מבוזבז בסיפור של רוזלינד, ושהעונה השנייה מרגישה חסרת כיוון.
מנג'ימה דאס מאתר "Leisurebyte" כתבה שהעונה מתחילה עם עלילה מעוגלת היטב וכוונות טובות, כמו כן היא ציינה שעלילות המשנה מעניינות כאשר חלקן רומנטיות והאחרות מסתוריות.
מערכת טיים אאוט תיארה את העונה "כמו הארי פוטר, רק סקסי ועם פיות ובנטפליקס", ואילו באתר "מעריב" נכתב עליה על ידי מיכל קדוש "הנוסטלגיה קיימת, העלילה עושה את העבודה, והקסם של ווינX ממש לא פג".
טסה סמית' מאתר "Wealth of Geeks" הביאה לעונה ציון של 9 מתוך 10, וציינה שהיא לוקחת את הסדרה לרמה חדשה.
היא כתבה שהעונה "מלאה בטוויסטים בלתי צפויים בעלילה, כל פרק בטוח ישאיר את הקהל לנחש מה הולך לקרות אחר כך - מה שהופך אותו להרבה יותר כיף".
על האפקטים החזותיים היא כתבה שהוא "שובה לב לחלוטין לצפייה".
אלי בומונט מאתר "The Central Trend" ציינה שהיא הייתה בהלם עקב החלפת השחקנית של רוזלינד, אך לאחר הפרק הראשון היא התסגלה לשינוי.
היא כתבה שהיא אהבה את דמותה של פלורה, לאחר שהיא לא הבינה בהתחלה מה מטרת התוספת שלה לקבוצה.
אליסון ניקולס הביאה לסדרה שני כוכבים מתוך חמישה באתר "Tell-Tale TV", וציינה שהעונה הייתה צריכה יותר פרקים כדי להתמקד יותר בקווי העלילה על מנת שהצופים יוכלו להיות יותר "מושקעים בסיטואציות המתרחשות ובדמויות".
כמו כן היא שיבחה את הדמויות הראשיות והחברות שלהן, ואמרה שרק בזכותן היא צפתה בעונה זו.
מאז עליית הסדרה היו סביבה שלוש מחלוקות עיקריות.
הראשונה הייתה עקב ההשוואה בין סדרה זו שבעלת גוון אפל לסדרת ההנפשה שבעלת גוון קסום, שינוי שנעשה על מנת להתאים אותה למתבגרים.
השינוי העיקרי הוא שחסר בה התלבושות הנוצצות והמגוונות ודגש על ערך הידידות, דבר שמזוהה עם סדרת ההנפשה.
יאנג סיפר שהוא בחר לנטוש את מראה הדמויות מסדרת ההנפשה, שכולל שיער נפוח, עיני אנימה ותלבושות מצומצמות, מפני שהוא לא מציאותי ואי אפשר להזדהות איתו.
לעומת זאת, סטראפי הסכים שהתלבושות היו יכולות להיות טובות יותר, והבטיח ש"הן יהיו טובות יותר בעונה השנייה".
אפלבאום אמרה על התלבושות שמופיעות בעונה השנייה "החלטנו לתת למעריצים את מה שהם רוצים והתלבושות שלהם [הדמויות] יהיו יותר 'ווינקסיות' הפעם".
ביולי 2022 התרחש כנס "Dream It Not At Home" בו השתתפו ארבעה שחקנים מתוך הסדרה, אשר סיפרו שלמרות הביקורות העונה השנייה תהיה יותר אפלה מהראשונה, אך עם זאת היא תהיה "קסומה" ו"כיפית יותר".
המחלוקת השנייה הייתה על כך שפיית הטכנולוגיה טקנה ופיית הטבע פלורה, שתי דמויות ראשיות מסדרת ההנפשה, אינן מופיעות בסדרה זו.
כשנשאל בטוויטר אם הדמויות יופיעו בסדרה, ענה ארטיבאני "לא בעונה הראשונה הזו".
במקום פלורה מופיעה בסדרה דמות חדשה - פיית האדמה טרה.
החילוף בין הדמויות גרם למעריצים רבים להתלונן.
אורלי תגר, המדבבת העברית של פלורה, התייחסה להיעדרות הדמות בסרטון פרודי בו פלורה מדברת עם נטפליקס.
קוון אמרה בריאיון לאתר "TheWrap":"פלורה למעשה לא בסדרה שלנו.
אני יודעת שיש בזה איזה בלבול - בעונה הראשונה היא לא.
הדמות של אליוט היא למעשה טרה, שנוצרה במיוחד עבור הסדרה.
אני לא יכולה לחכות שגם המעריצים יתאהבו בה.
היא כל כך כיפית, היא כל כך מתוקה.
כלומר, היא דמות כל כך מקסימה.
ואני חושבת שהתפיסה המוטעית היא שהדמות של אליוט היא פלורה.
אבל טרה חדשה לגמרי, היא חזון חדש."
קוון עוד אמרה שיש רצון שדמותה של פלורה, שהתברר בפרק הבכורה של הסדרה שהיא בת דודה של טרה, תופיע בעונה השנייה.
סולט חיזקה את אמירה זאת וספרה "אני חושבת שזה ממש חשוב שנראה את טרה ופלורה ביחד, ואם יתמזל מזלנו ותהיה עונה שנייה, זו התקווה הגדולה ביותר שלי".
ב-23 בפברואר 2021, זמן קצר לאחר שהוכרז שהסדרה חודשה לעונה שנייה, סטראפי סיפר שיופיעו בעונה זו דמויות נוספות מסדרת ההנפשה.
בין הדמויות נכללת פלורה, שיאנג שיתף שתמיד הוא התכוון שהיא תופיע בסדרה מפני שהיא חביבת מעריצי סדרת ההנפשה.
עוד הוא שיתף שהוא הרגיש שפלורה הייתה חלק חסר בסדרה.
יחד עם פלורה מופיעים ולטור (בחלק מהדיבובים של סדרת ההנפשה נקרא "בלטור"), הנבל העיקרי בעונות שלוש ושמונה, שבסדרה זו נקרא "סבסטיאן" ושם משפחתו זה שם הדמות, ומריון, אמה הביולוגית של בלום.
כמו כן מוזכר בה מסדר האור, חבורה מסדרת ההנפשה שמטרתה הייתה לנצח את המכשפות הקדומות.
בנוסף, לאחר שנאמר שדמותה של ביאטריקס היא שילוב של אייסי, דארסי וסטורמי שהן שלוש בנות טריקס, שלישיית מכשפות והאויביות העיקריות של בנות ווינX בסדרת ההנפשה, נודע בעונה השנייה שהיא עיבוד לדמותה של סטורמי והוזכרו אחיותיה איזובל, שהיא עיבוד לדמותה של אייסי, וד'ארסי, שהיא עיבוד לדמותה של דארסי.
המחלוקת השלישית היא סביב הליהוק של אפלבאום בתור מוזה האסייתית שעוצבה בהשראת לוסי לו, ושל סולט בתור טרה, המחליפה של פלורה הלטינית שעוצבה בהשראת ג'ניפר לופז, מפני שצבע העור שלהן בהיר לעומת הדמויות בסדרת ההנפשה.
צוות שחקני הסדרה התייחס לביקורות על הליהוק, ואמר שזה חשוב שיתייחסו לנושאים אילו ושתמיד ניתן לאפשר יותר גיוון.
סטראפי, שידוע בגיוון בהפקות שלו, אמר בראיון שהוא לא יכול לומר הרבה על המחלוקת, אך הוא ציפה את התגובה השלילית שהיא הביאה.
עוד הוא ציין שהוא ביקש לכבד את הקבוצות האתניות המקוריות של סדרת ההנפשה, אך לנטפליקס היו בחירות אחרות.
דבר נוסף שמשך את העין בליהוק של סולט היה שהיא בעלת עודף משקל.
כשנשאל סטראפי על הבחירה להכניס דמות בעלת עודף משקל לסדרה הוא ענה שזה היה הרצון של נטפליקס בשביל הקהל האמריקאי.
ביולי 2021 נודע שדמותה של פלורה תצטרף בעונה השנייה של הסדרה, ושהיא תגולם על ידי השחקנית ההיספנית-לטינית פאולינה צ'אבז, אשר שיחקה את אשלי גרסיה בתפקיד ראשי בסדרה "אשלי גרסיה: גאונה מאוהבת".
השחקנית אמרה שהיא צפתה בסדרת ההנפשה בילדותה ושהיא אוהבת את הדמות, אף על פי שהיא שונה ממנה, ושלגלם אותה זו אחראיות עצומה עבורה עבור הקהילה הלטינית, אותה חשוב לה לייצג.
עוד היא שיתפה ש"זהו ניצחון גדול לקהילה הלטינית".
בעקבות הפופולריות של הסדרה, הוכרז בפברואר 2021 שבדומה לסדרת ההנפשה יוצרו לה מוצרים נלווים ויהפכו אותה למותג, כאשר המוצרים שלה יהיו ברישיון Rainbow S.p.A.
עוד באותו יום פורסם שהחברה מחפשת שותפים איתה יוצרו המוצרים.
בסוף ינואר 2021 מותג הבגדים הצרפתי "Don't Call Me Jennyfer" השיק ליין בגדים בהשראת הסדרה, הכולל חולצות וסווטשירטים.
ב-24 במרץ 2021 יצא לאור בצרפתית הספר "DESTIN La saga Winx - Guide visuel" (בתרגום לעברית: "גורל סאגת ווינX - מדריך חזותי"), הכולל מידע על עלילת הסדרה ותמונות ממנה, כמו כן באותו חודש החלה להימכר סדרה של 12 פוסטרים עם תמונות מהסדרה.
במאי 2021 הוכרז שחברת Franco Cosimo Panini Editore תשיק לסדרה יומן בית ספר ואביזרי בד וגאדג'טים, הכוללים בין היתר תיקים וארנקים.
בנובמבר 2021 הושק על ידי החברה לוח שנה לשנת 2022 של הסדרה, אשר כולל מדבקות.
בהמשך החודש, ובחודש דצמבר שבא אחריו, הוכרז שחברת Banpresto תייצר בובות אספנות של בלום, מוזה, טרה, איישה וסטלה, כאשר הן החלו להימכר בחודשי אפריל ומאי 2022.
ביולי 2022 הושק בחנות המקוונת "Winx Club Official Shop" מדור של מוצרים בהשראת הסדרה, הכולל חולצות, גופיות, סווטשירטים, תיקים, מארזים וצעצועים.
דרכי שיווק למוצרי הסדרה שנמכרו בחנות נחקרו על ידי סטודנטים לכלכלה ומסחר.
עוד באותו חודש החלו להימכר שלושה פאזלים של הסדרה בהוצאת Clementoni, ובגדים בהשראתה באתר "BoxLunch".
באוגוסט 2022 החלו להימכר בגדים בהשראת הסדרה באתר "Hot Topic".
ב-1 בספטמבר 2022 יצאה קולקציית איפור בהשראת הדמויות הראשיות של הסדרה על ידי NYX Professional Makeup, כאשר ב-16 בספטמבר נעשה אירוע השקה לקולקציה.
עוד באותו חודש הושקו בגדים בהשראת הסדרה על ידי Lojas Riachuelo.
בנובמבר 2022 יצא פאזל נוסף של הסדרה בהוצאת Clementoni, כמו כן הושק בהולנד סט מצעים בהשראת הסדרה.
בינואר 2023 הושקו ילקוטים וקלמרים בהשראת הסדרה על ידי Clio Style.
היו צפויים לצאת גם ספרים נוספים, משחק קופסה בשם "Fate: The Winx Saga - Stronger Together" וקולקציית בובות פופ מבית Funko, אשר יציאתם בוטלה בעקבות ביטול הסדרה.
שרה ריס ברנן, שכתבה את הרומן "לקסיקון השדים", כתבה סדרת ספרים מסוגת רומן המבוססת על הסדרה, אשר כוללת שני רומנים שיצאו לאור.
הרומנים במקור הופצו על ידי Scholastic Corporation באנגלית, כאשר הם תורגמו למספר שפות ונמכרו ברחבי העולם, בין היתר באיטליה באיטלקית על ידי Arnoldo Mondadori Editore, בצרפת בצרפתית על ידי Hachette Book Group וברוסיה ברוסית על ידי AST.
ברנן סיפרה שלפני כתיבת הרומן הראשון היא לא הכירה את סדרת ההנפשה, ושסדרת הרומנים נכתבה בשיתוף פעולה עם כותבי סדרה זו.
הרומן הראשון נכתב על ידי ברנן תחת שם העט "אווה קוריגאן", והוא בהתחלה נקרא "Wrecked Angels" (בתרגום לעברית: "מלאכים הרוסים"), כאשר בהמשך שונה שמו ל-"The Fairies' Path" (בתרגום לעברית: "נתיב הפיות").
כריכתו, בה מופיעה קוון כבלום, הודלפה בתחילת דצמבר 2020, כאשר זו הפעם הראשונה שנראתה תמונה מתוך הסדרה.
הרומן יצא לאור ב-2 בפברואר 2021, כאשר הוא עוקב אחר עלילת העונה הראשונה של הסדרה עם תוספות.
ב-6 באפריל 2021 הופצה באתר "Audible" גרסת שמע לרומן באנגלית, אותה קראו לורן אירווין וסטפני ווילינג, כאשר אורכה כ-8 שעות ו-6 דקות.
על מנת לקדם לקדם את הרומן בברזיל, נעשתה הגרלה במאי 2021 בה היו שלושה זוכים, שכל אחד מהם קיבל את הרומן ובנוסף זכה בפוסטר, תיק אקולוגי וסימניה בעיצובו בהתאמה.
בינואר 2022 יצא לאור הרומן בגרמניה, כאשר נעשתה לו גרסת שמע בשיתוף Leonine Holding שהקריאה ג'יל באטצ'ר, המדבבת הגרמנית של בלום.
ב-12 בנובמבר 2021 עמוד האינסטגרם הרשמי של סדרת ההנפשה פרסם את כריכת הרומן השני, ונאמר שהוא ייצא בקיץ 2022. ב-16 באוגוסט 2022 יצא לאור הרומן, אשר נקרא "Lighting the Fire" (בתרגום לעברית: "הדלקת האש"), כאשר הוא משמש כפריקוול לסדרה והוא עוקב אחר דמויות הסדרה לפני התחלתה.
עוד באותו יום יצאה גרסת שמע לרומן באנגלית, אותה קראו אירווין, פיונה הרדינגהם, ג'ואל פרומקין ורוזי ג'ונס, כאשר אורכה כ-6 שעות ו-44 דקות.
חודש לפני היציאה הרשמית של הרומן, הוא יצא לאור בטרום בכורה בברזיל באירוע "Bienal Internacional do Livro de São Paulo", כמו כן באותו חודש ברנן פרסמה בעמוד האינסטגרם שלה ציטוטים מתוכו.
באוגוסט 2021 ברנן השתתפה בפודקאסט בו דיברה על הרומן.
ביריד הספרים של פרנקפורט שהתרחש באוקטובר 2021, הוכרז שמתוכנן לצאת רומן שלישי שיעקוב אחר עלילת העונה השנייה.
בעקבות ביטול הסדרה הרומן לא יצא לאור וסדרת הרומנים הסתיימה.
עטיפת הרומןמס' הרומן בסדרה שם הרומן בתרגום לעבריתשם הרומן במקורתאריך הוצאה לאור1נתיב הפיותThe Fairies' Path2 בפברואר 20212הדלקת האשLighting the Fire16 באוגוסט 2022
במאי 2019 הצהיר סטראפי שהוא מתכנן להתמקד בהפקות לייב אקשן, לאחר שהתמקד בעיקר בהפקות מונפשות, מפני שהוא לא מעוניין לחזור על עצמו בפרויקטים שלו.
בספטמבר 2021 שיתף סטראפי שההפקה המונפשת "פינוקיו וחברים" תהיה האחרונה שיפיק, אף על פי שהפיק לאחר מכן הפקות מונפשות נוספות.
בעקבות הרצון של סטראפי להפיק הפקות לייב אקשן ובזכות הצלחת סדרה זו ורכישת 60% מחברת ההפקה Colorado Film בשנת 2017, הצהיר סטראפי בפברואר 2021 שחברת Rainbow S.p.A תפיק סדרות לייב אקשן נוספות בעתיד.
סטראפי הצהיר שהוא מתכנן להפיק הפקות מסוגת קומדיה, פנטזיה, אימה ומותחן, כאשר הפקות מסוגת דרמה הוא לא מתכוון להפיק מפני שהוא לא מתחבר לסגנון.
כחלק מתכנון זה, ביוני 2022 רכשה חברת Rainbow S.p.A באופן מלא את חברת ההפקה Colorado Film, שלדבריי סטראפי יש לה מומחיות להפקת סרטי לייב אקשן, דבר שחסר לחברה הרוכשת.
בין הפקות הלייב אקשן שהופקו נכללים "לילה אחד בתור רופא", "שלוש יותר מדי", "הפטאפיו" ו"גורמיטי: העידן החדש".
סדרת ההנפשה, שמיועדת במקור לקהל יעד של ילדים בגילאי 5–10, החלה את שידוריה בשנת 2004 ושמרה על פופולריות אצל קהל חדש ואצל קהל שגדל עליה.
כחלק מהאסטרטגיה הופקה סדרה זו, שסטראפי מסביר שהיא נועדה לקהל המעריצים הוותיק והנאמן של סדרת ההנפשה.
עוד כחלק מאסטרטגיית השיווק, נוצרו קולקציות בגדים, אביזרים ואיפור, בין היתר על ידי ברשקה, Dolls Kill, SL Lashes ו-ColourPop Cosmetics.
כמו כן בדצמבר 2021 נפתחה חנות מקוונת בשם "Winx Club Official Shop", אשר מוכרת בגדים, אביזרים ומוצרים שונים בהשראת העונות הראשונות של סדרת ההנפשה וסדרה זו.
ביולי 2022 נודע שסטודנטים לכלכלה ומסחר עבדו על פרויקט ייעוץ אינטנסיבי עבור הצלחת סדרת ההנפשה בתחום האופנה בקרב בני-נוער ומתבגרים.
בנוסף נערכו מספר הפקות עבור קהל היעד, ביניהן אירוע "Back to Alfea" שנערך ב-27 ביולי 2022 לכבוד 18 שנים לסדרת ההנפשה, בו הוקרנו מספר פרקים מהעונה הראשונה באיכות משופרת והייתה מסיבה לגילאי 16 ומעלה.
אירוע נוסף היה ב-23 בספטמבר 2022, במהלך שבוע האופנה במילאנו, בו הוצגה קולקציית הוט קוטור בהשראת בנות ווינX, אשר נעשתה על ידי תלמידים מבית הספר לאופנה פרארי.
סילביה פרארי, מנהלת בית הספר, הסבירה שמטרת הקולקציה היא להציג שמעצביה הוא קהל מעריצים שצמח עם סדרת ההנפשה בילדותו וכיום הוא בוגר ושואף להתלבש בדרך עכשווית, זוהרת ואופנתית.
הייתה גם תחרות בינלאומית של קוספליי בשם "Winx Cospaly Contest", כאשר הגמר שלה התרחש ב-Milan Games Week ב-26 בנובמבר 2022.
סטראפי סיפר שנטפליקס הייתה החברה הראשונה שהאמינה ברעיון שלו לעשות עיבוד לייב אקשן לסדרת ההנפשה, ושבזכות סדרה זו הם במערכת יחסים טובה, אף על פי שהם עשו בה בחירות לגבי כמה דברים שהוא לא העדיף.
בנוסף הוא טען ששיתוף הפעולה עם החברה חשוב ומסמן "פריצת דרך גדולה" עבור סדרת ההנפשה, וכמו כן הוא הזדמנות נהדרת לפנות לקהל חדש.
בעקבות עובדות אילו סטראפי שיתף שהוא מתכנן להפיק הפקות נוספות עם נטפליקס.
בין ההפקות שהופקו עם נטפליקס והופצו על ידי השירות נכללים "סיפור אימה קלאסי", "קוראים לי ונדטה", "לחגוג בכל מחיר", "קסם בת הים" ו"יוצר הדמעות".
הפקה נוספת שהופצה על ידי נטפליקס היא "מועדון ווינX: הקסם חוזר", אשר משמשת כאתחול לסדרת ההנפשה עליה מבוססת סדרה זו.
בפברואר 2016 הוכרז על הפקת סרט קולנוע בגרסת לייב אקשן עבור סדרת ההנפשה, כאשר בסופו של דבר הוא לא הופק מסיבות לא ידועות.
ביוני 2021 סטראפי סיפר שהוא מעוניין פעם נוספת להפיק סרט לייב אקשן לסדרת ההנפשה, כאשר בפברואר 2022 אמר שאם העונה השנייה של סדרה זו תצליח כמו העונה הראשונה הרעיון להפיק את הסרט יצא לפועל.
באוגוסט 2022 סיפר סטראפי שתוקדש תשומת לב רבה לפיתוח הסרט, אם כי קודם כל צריך לחכות שסדרה זו תסתיים.
בנובמבר 2022, כשהתייחס לביטול סדרה זו, סטראפי ציין את הפקת הסרט, כאשר באותו חודש הוא אמר על עלילתו "בסדרה [גורל: סאגת ווינX] התמקדנו ביחסים הבין אישיים של הגיבורים ובחיי בית הספר במכללת אלפיה.
בסרט נשמור על האלמנטים האלה, אבל כמו בהארי פוטר או בספיידרמן ניתן הרבה מקום גם לחלק הפנטזיה והמרהיב".
עוד באותו חודש הוא ציין שיופיעו בסרט בנות טריקס, לאחר שעיבוד שלהן היה אמור להופיע בעונה השלישית של סדרה זו שבוטלה.
ב-1 בנובמבר 2022 יאנג פרסם פוסט בעמוד האינסטגרם שלו, בו הכריז שהסדרה בוטלה ולא תחודש לעונה שלישית, כאשר הוא לא ציין את הסיבה לכך.
הביטול גרם לסדרה להישאר בקליף האנגר.
לאחר ההכרזה שחקנים רבים מהסדרה פרסמו פוסטים בהם הם נפרדים מהסדרה ומהדמויות שלהם.
בתגובה לביטול לורן שנאור, מעריצה של הסדרה, יצרה עצומה באתר "Change.org" שמטרתה לחדש את הסדרה לעונה שלישית, כמו כן המעריצים השתמשו בהאשטאג "SaveFateTheWinxSaga#" ברשתות החברתיות.
ב-3 בנובמבר 2022 סטראפי פרסם פוסט בעמוד האינסטגרם שלו שמתייחס לביטול הסדרה, בו כתב ש"זאת מסיבה גדולה יותר" ולא ציין אותה.
עוד הוא ציין "הבשורה שלא תהיה עונה שלישית לא הייתה צריכה להימסר בצורה כל כך פתאומית, בלי להתחשב במעורבות שלנו וברגשות שלך, על ידי משהו [יאנג] שהיה רק חלק מהמסע של מועדון ווינX במשך כמה שנים לאחר שמונה על ידי נטפליקס".
בנוסף הוא שיתף שהוא עובד על הפקת סדרת אתחול לסדרת ההנפשה, שנקראת "מועדון ווינX: הקסם חוזר", ועל סרט לייב אקשן.
בהמשך החודש סטראפי ציין שהוא הופתע מביטול הסדרה, ושנמסר לו שהביטול נובע עקב שיקולים כלכליים והעובדה שמספר הצופים של העונה השנייה היה יותר נמוך מהעונה הראשונה.
עוד הוא סיפר שהעונה הראשונה הופקה עם המטה המרכזי של נטפליקס בארצות הברית, לעומת השנייה שהופקה עם נטפליקס בריטניה, ולכן הייתה לנטפליקס "פחות תחושת בעלות" לסדרה.
כשנשאל בדצמבר 2022 אם תהיה עונה נוספת, סטראפי ענה שזה תלוי רק בנטפליקס שאינה מעוניינת בכך.
פיטר פרידלנדר, מנהל התסריטים של נטפליקס ארצות הברית וקנדה, נשאל בדצמבר 2022 כיצד סדרה זו בוטלה לצד סדרות נוספות למרות שהיא הייתה ברשימת Top 10 של שירות הסטרימינג, דבר שמעיד שצופים רבים צפו בה.
הוא הסביר ש"הביטולים הם החלק הקשה ביותר בעבודה", וציין שה-Top 10 מעיד על פופולריות באותו רגע ולא לטווח האורך.
בינואר 2023 טד סרנדוס, מנכ"ל משותף של נטפליקס, ציין שאף פעם נטפליקס לא ביטלה הפקה מצליחה.
עוד הוא ציין שההפקות שבוטלו "היו עם כוונות טובות אבל דיברו לקהל קטן מאוד בתקציב גדול מאוד".
מעריצים שקראו את האמירה של סרנדוס התלהמו והיו מבולבלים, מפני שלפי דעתם נטפליקס ביטלה הרבה הפקות מצליחות.
מחקר שנעשה על ידי OnlineCasinos בדק את הטענות וגילה שהסדרות שבוטלו, בין היתר סדרה זו, לא הצליחו לטווח הארוך בהשוואה להפקות אחרות שחודשו, בין היתר "ונסדיי" ו"דברים מוזרים".
באפריל 2023 נרשם באתר "Android Authority" שהסדרה בוטלה מפני שהיא "מעולם לא מצאה קהל רחב יותר" מלבד מעריצי סדרת ההנפשה.
בכנס "Napoli Comicon" שהתרחש במאי 2023, סטראפי שיתף "אנו מנסים לנהל משא ומתן עם נטפליקס לגבי האפשרות להמשיך את הסדרה.
היו עליות וירידות עד כה, ויש לנו קושי לאסוף את צוות השחקנים שקיבלו בינתיים חוזים חדשים".
ביוני 2023 הוכרז שלאחר שנטפליקס ביטלה את הסדרה "נזירה לוחמת" בדצמבר 2022, היא תקבל טרילוגית המשך בעקבות קמפיין מעריצים שדומה למה שעשו מעריצי סדרה זו.
עקב הידיעה מעריצי הסדרה המשיכו לדרוש את חידושה, כשלקמפיין לחידוש סדרה זו יש יותר תאוצה משל הפרויקט שחודש.
ביולי 2023, במהלך Giffoni Film Festival, נודע שסטראפי מרגיש אובד עצות לגבי חידוש הסדרה, כאשר המשא ומתן עם נטפליקס, שבמהלכו הוצע להפיק עונה שלישית שתכלול שלושה פרקים או סרט סיום, נכשל.
ב-22 בפברואר 2023 הוכרז שחברות הבת של Mad Cave Studios, אשר נקראות Papercutz ו-Maverick, יוציאו לאור בהתאמה בשנת 2024 רומנים גרפיים שיתבססו על סדרה זו ועל סדרת ההנפשה.
ב-16 ביולי 2023 נודע שהרומנים הגרפיים שמבוססים על סדרה זו ישמשו כהמשכון שלה ויהוו את העונה השלישית שבוטלה.
סדרת הרומנים הגרפיים נכתבה על ידי אוליביה קוארטרו-בריגס, תסריטאית וכותבת קומיקס זוכת פרסים.
הסדרה כוללת שני רומנים גרפיים שמסווגים כ"פנטזיה עכשווית למתבגרים".
קוארטרו-בריגס ספרה שהיא הכירה את סדרת ההנפשה ואת סדרה זו, כאשר היא צפתה בה רק לאחר שהוצע לה לכתוב את הרומנים הגרפיים.
עוד היא שיתפה שעלילת הרומנים הגרפיים נכתבה ללא התייחסות וידיעה לנושאים שהיו אמורים להופיע בעונה השלישית שבוטלה, כמו כן שנשמרו הגוונים האפלים שהופיעו בסדרה.
עלילת הרומנים הגרפיים אינה קאנון לסדרת הטלוויזיה, והרבה דמויות ועלילות שהתפתחו בה לא הופיעו בהם עקב מספר מוגבל של עמודים.
קוארטרו-בריגס רצתה להוסיף לרומנים הגרפיים דמויות מסדרת ההנפשה שלא הופיעו בסדרה זו, אך נאסר עליה לעשות זאת.
אחת הדמויות היא טקנה, שהיה רצון שהיא תהיה בסדרת הרומנים הגרפיים פיה מרושעת.
מפני שאין זכויות ואישור משחקני הסדרה, תווי הפנים של הדמויות ברומנים הגרפיים מאוירים כך שלא יזכירו את השחקנים.
במהלך New York Comic Con שהתרחש באוקטובר 2023, הוכרז שמו של הרומן הגרפי הראשון בסדרה, "Fate: The Winx Saga Vol.
1: Dark Destiny" (בתרגום לעברית: "גורל: סאגת ווינX כרך.
1: גורל אפל"), פורסמו כריכתו ועלילתו שתתפרס על 102 עמודים ונודע שיציאתו לאור תהיה ב-2 ביולי 2024. עוד באותו כנס אושר שיהיה רומן גרפי שני לסדרה.
באפריל 2024 הוכרז שהרומן הגרפי ייצא לאור ב-31 ביולי 2024, כמו כן החלו להתפרסם קטעים מתוכו.
ביולי 2024 תאריך היציאה לאור נדחה פעם נוספת ל-13 באוגוסט, כאשר בקומיק-קון, סן דייגו שהתרחש באותו חודש נמכרו עותקים ראשונים שלו.
ההוצאה נדחתה מספר פעמים מפני שהיה ביקוש גבוה לרומן הגרפי והיה צריך להדפיס עותקים נוספים שלו.
עלילת הרומן הגרפי מתרחשת חצי שנה לאחר העונה השנייה של הסדרה, כשהיא עוקבת אחר קבוצות הפיות שמתמודדות עם האובדן של חברתן בלום ועם אויב חדש שמאיים להרוס את כל מה שהן אוהבות.
הרומן הגרפי נכתב תוך שישה שבועות, והוא אויר על ידי אמנית הקומיקס כריסטיאן גילנרדו-גודרו.
קוארטרו-בריגס שיתפה שהיא קיבלה על הרומן הגרפי תגובות מעורבות, אך למרות זאת היא גאה בתוצר הסופי.
באוגוסט 2024 נודע שהכרך השני בסדרה בשלבי איור ושהוא ייצא לאור בשנת 2025. ב-19 בפברואר 2025 הוכרז באופן רשמי על הוצאת הכרך השני, שנודע שהוא ייקרא "Fate: The Winx Saga Vol.
2: The Shadow War" (בתרגום לעברית: "גורל: סאגת ווינX כרך.
2: מלחמת הצללים") והוא יכלול 112 עמודים.
ב-24 ביוני 2025 יצא טריילר לקידום הכרך.
הרומן הגרפי השני יצא לאור ב-22 ביולי 2025, שהוא ממשיך את עלילת הכרך הראשון.
הוא אויר על ידי ולריה פרי.
הוזמנו מחברת ההוצאה לאור שני רומנים גרפיים לסדרה, ונודע שיוכלו לצאת נוספים בהתאם לאהבת הקהל.
קוארטרו-בריגס שיתפה שהיא תשמח לרשום כרכים נוספים לסדרת הרומנים הגרפיים, כאשר יוכללו בהם דמויות מסדרת ההנפשה שאינן הופיעו בסדרה זו, יופיעו עלילות משנה מסדרת הטלוויזיה שלא הוזכרו ותהיה יותר העמקה בדמויות.
באוגוסט 2024 ספרה קוארטרו-בריגס שישנה סבירות גבוהה שייצא כרך שלישי לסדרה.
ביולי 2025 אישרה קוארטרו-בריגס שייצא כרך שלישי במחצית הראשונה של שנת 2026, כאשר הוא נכתב בשיתוף פרנסיס מרפון.
ניתן להעריך את העתיד הביולוגי והגאולוגי של כדור הארץ בהתבסס על ההשפעות המשוערות של מספר מגמות ארוכות טווח, ביניהן האינטראקציות הכימיות על פני כדור הארץ, קצב ההתקררות של פנים כוכב הלכת, השפעות הכבידה של עצמים אחרים במערכת השמש ועלייה מתמדת בבהירות השמש.
עם זאת, אין לדעת בוודאות כיצד תשפיע טכנולוגיה אנושית, כגון הנדסת אקלים, שעלולה לגרום לשינויים משמעותיים בכוכב הלכת.
ההכחדה הנוכחית של ההולוקן נגרמת על ידי טכנולוגיה, והשפעותיה עשויות להימשך עד חמישה מיליון שנים.
אם בשלב מסוים תוכחד האנושות, כדור הארץ ישוב לקצב אבולוציוני איטי המושפע אך ורק מתהליכים טבעיים ארוכי טווח.
כאשר בוחנים טווחי זמן ארוכים מאוד ניתן לצפות שיתרחשו במהלכם אירועים שמימיים אקראיים שיסכנו את הביוספירה ועלולים להסב הכחדה המונית.
בין האירועים האפשריים ניתן למנות פגיעות של שביטים או אסטרואידים ואפשרות של סופרנובה קרובה לכדור הארץ – פיצוץ כוכבי מסיבי ברדיוס של מהשמש.
אירועים גאולוגיים אחרים בקנה מידה גדול צפויים להיות שכיחים יותר.
התיאוריה של מילנקוביץ' חוזה שכוכב הלכת ימשיך לעבור תקופות קרח לפחות עד שהקרחון הרבעוני יגיע לסיומו.
תקופות אלו נגרמות על ידי שינויים באקסצנטריות, הטיה צירית וקדימות של מסלול כדור הארץ.
כחלק ממחזור יבשת העל המתמשך, טקטוניקת הלוחות תגרום כנראה להופעת יבשת-על בעוד 250–350 מיליון שנים.
במהלך 1.5–4.5 מיליארד השנים הבאות צפויה ההטיה הצירית של כדור הארץ לעבור שינויים כאוטיים, והשינויים בהטיה הצירית ייתכן שיגיעו עד 90°.
בהירות השמש תגדל בהתמדה, וכתוצאה מכך תעלה קרינת השמש המגיעה לכדור הארץ.
קצב בליה גבוה יותר של מינרלים סיליקט ישפיע על מחזור הקרבונט-סיליקט, מה שיגרום לירידה ברמת הפחמן הדו-חמצני באטמוספירה.
בעוד כ-600 מיליון שנים מהיום תרד רמת הפחמן הדו-חמצני מתחת לרמה הדרושה כדי לקיים פוטוסינתזה המשמשת עצים.
אמנם, צמחים מסוימים משתמשים בשיטת קיבוע הפחמן C 4 כדי להוסיף ולהתקיים גם בריכוזי פחמן דו-חמצני נמוך כדוגמת עשרה חלקים למיליון.
עם זאת, המגמה ארוכת הטווח צפויה להביא לגוויעת חיי הצומח.
הכחדת הצמחים תביא קץ כמעט לכל סוגי החיים בפלאנטה שכן צמחים הם בסיס שרשרת המזון על פני כדור הארץ.
בעוד כמיליארד שנים תהיה בהירות השמש גבוהה יותר ב-10%, מה שיגרום לאטמוספירה להפוך ל"חממה לחה", וכתוצאה מכך האוקיינוסים יתאדו.
כתוצאה יסתיימו טקטוניקת הלוחות ומחזור הפחמן כולו.
בעקבות אירוע זה, בעוד כ-2–3 מיליארד שנים, הדינמו המגנטי של כוכב הלכת עלול להיפסק, מה שיגרום לדעיכה של המגנטוספירה ולהוביל לאובדן מואץ של חומרים נדיפים מהאטמוספירה החיצונית.
בעוד ארבעה מיליארד שנים תגרום העלייה בטמפרטורת פני כדור הארץ לאפקט חממה מאיץ, תיצור תנאים קיצוניים יותר מאשר אלו השוררים בנוגה של ימינו ותחמם את פני כדור הארץ מספיק כדי להמיס אותו.
בשלב זה ייכחדו כל החיים על פני כדור הארץ.
לבסוף, גורלו הסביר ביותר של כוכב הלכת הוא קליטה על ידי השמש בעוד כ-7.5 מיליארד שנים, לאחר שהשמש תיכנס לשלב הענק האדום ותתרחב אל מעבר למסלולו הנוכחי של כוכב הלכת.
כיום לבני אדם יש תפקיד מפתח בביוספירה.
אוכלוסיית האדם הגדולה שולטת ברבות מהמערכות האקולוגיות של כדור הארץ.
מצב זה הביא להכחדה המונית מתמשכת של מינים אחרים במהלך התקופה הגאולוגית הנוכחית, הידועה כיום בשם הכחדת ההולוקן.
האובדן בקנה מידה גדול של מינים, שנגרם על ידי השפעת האדם מאז שנות ה-50 נקרא משבר ביוֹטי, כאשר לפי ההערכות נכון לשנת 2007 אבדו 10% מכלל המינים.
בקצב הנוכחי, כ-30% מהמינים נמצאים בסיכון להכחדה במאה השנים הבאות.
אירוע ההכחדה של ההולוקן הוא תוצאה של הרס בתי גידול, תפוצה נרחבת של מינים פולשים, ציד ושינויי אקלים.
לפעילות האנושית הייתה השפעה משמעותית על פני כדור הארץ.
יותר משליש משטח הקרקע השתנה על ידי פעולות אנושיות.
ריכוז הפחמן הדו-חמצני באטמוספירה גדל בכ-50% מאז תחילת המהפכה התעשייתית.
ההשלכות של משבר ביוטי מתמשך צפויות להימשך לפחות חמישה מיליון שנים.
דבר זה עלול לגרום לירידה במגוון הביולוגי ולהומוגניזציה של הביוטות, מלווה בריבוי מינים שהם אופורטוניסטים, כגון מזיקים ועשבים שוטים.
מינים חדשים עשויים להופיע; בפרט טסים המשגשגים במערכות אקולוגיות הנשלטות על ידי האדם עשויות להתגוון במהירות למינים חדשים רבים.
חיידקים עשויים להפיק תועלת מהגידול בנישות סביבתיות מועשרות בחומרים מזינים.
לא צפויים להופיע מינים חדשים של בעלי חוליות גדולים קיימים ושרשרות המזון כנראה יתקצרו.
ישנם מספר תרחישים לסיכונים ידועים שיכולים להיות בעלי השפעה גלובלית על כדור הארץ.
מנקודת המבט של האנושות, ניתן לחלק אותם לסיכונים הישרדותיים וסיכונים סופניים.
הסיכונים שבני אדם מציבים לעצמם כוללים שינויי אקלים, שימוש לרעה בננוטכנולוגיה, שואה גרעינית, עימות עם בינה מלאכותית מתוכנתת, מחלה מהונדסת גנטית או אסון שנגרם על ידי ניסוי פיזיקלי.
באופן דומה, מספר אירועים טבעיים עלולים להוות איום יום הדין, כולל נגיף קטלני, השפעת אסטרואיד או שביט, אפקט חממה מתעצם ודלדול משאבים.
ייתכן גם איום מצד צורת חיים מחוץ לכדור הארץ.
קשה עד בלתי אפשרי להעריך את הסיכויים של תרחישים אלה.
אם המין האנושי ייכחד, אזי השפעותיו יתחילו להיעלם.
למבנים הגדולים ביותר יש זמן מחצית חיים של ריקבון מוערך של כ-1,000 שנים.
המבנים האחרונים שישרדו יהיו ככל הנראה מכרות פתוחים, מזבלות גדולות, כבישים מהירים, פתחי תעלות רחבים.
כמה אנדרטאות אבן מסיביות כמו הפירמידות בנקרופוליס של גיזה או הפסלים בהר ראשמור עשויות עדיין לשרוד בצורה כלשהי לאחר מיליון שנים.
הזמן הממוצע שיידרש כדי שהשמש תתנגש בכוכב אחר בשכונת השמש הוא כ-30 טריליון (3× 10 13) שנים, שזה הרבה יותר מהגיל המשוער של היקום, בערך 13.8 מיליארד שנים.
ניתן להסיק מכאן שהסיכוי שאירוע כזה יתרחש במהלך חייו של כדור הארץ הוא אפסי.
האנרגיה המשתחררת מפגיעת אסטרואיד או כוכב שביט בקוטר של או גדול יותר מספיקה כדי ליצור אסון סביבתי עולמי ולגרום לעלייה מובהקת סטטיסטית במספר הכחדות המינים.
בין ההשפעות המזיקות הנובעות מאירוע פגיעה גדול הוא ענן של אבק דק שפולט כדור הארץ וחוסם אור שמש ישיר מלהגיע לפני כדור הארץ ובכך מוריד את טמפרטורות היבשה בכ-15 מעלות בתוך שבוע ומביא להפסקת הפוטוסינתזה למשך מספר חודשים (בדומה לחורף גרעיני).
הזמן הממוצע בין מפגשים אלו מוערך בכ-100 מיליון שנים.
סימולציות הוכיחו ששיעור פגיעה כזה מספיק כדי לגרום, במהלך 540 מיליון השנים האחרונות, לחמש או שש הכחדות המוניות ול-20 עד 30 אירועים בדרגת חומרה נמוכה יותר.
אומדן זה תואם את התיעוד הגאולוגי של הכחדות משמעותיות במהלך האיון הפאנרוזואיקוני.
ניתן לצפות שאירועים כאלה יימשכו.
סופרנובה היא פיצוץ של כוכב.
בתוך גלקסיית שביל החלב, פיצוצי סופרנובה מתרחשים בממוצע אחת ל-40 שנה.
במהלך ההיסטוריה של כדור הארץ, סביר להניח שהתרחשו מספר אירועים כאלה במרחק של 100 שנות אור.
פיצוצים בתוך המרחק הזה עלולים לזהם את כוכב הלכת ברדיואיזוטופים ואולי להשפיע על הביוספרה.
קרני גמא הנפלטות מסופרנובה מגיבות עם חנקן באטמוספירה, ומייצרות תחמוצות חנקן.
מולקולות אלו גורמות לדלדול של שכבת האוזון המגנה על פני השטח מפני קרינה אולטרה סגולה (UV) מהשמש.
מספיקה עלייה בקרינת UV-B של 10-30% בלבד כדי לגרום להשפעה משמעותית על החיים; במיוחד על פיטופלנקטון המהווה את הבסיס של שרשרת המזון האוקיינוס.
פיצוץ סופרנובה במרחק 26 שנות אור יקטין את צפיפות האוזון בחצי.
בממוצע, פיצוץ סופרנובה מתרחש בתוך מרחק 32 שנות אור אחת לכמה מאות מיליוני שנים, וכתוצאה מכך דלדול שכבת האוזון נמשך כמה מאות שנים.
במהלך שני מיליארד השנים הקרובות, יהיו כ-20 פיצוצי סופרנובה והתפרצות קרן גמא אחת שיניבו השפעה משמעותית על הביוספרה של כוכב הלכת.
ההשפעה המצטברת של הפרעות כבידה בין כוכבי הלכת גורמת למערכת השמש הפנימית בכללותה להתנהג בצורה כאוטית לאורך תקופות זמן ארוכות.
הדבר לא משפיע באופן משמעותי על יציבות מערכת השמש על פני מרווחים של כמה מיליוני שנים או פחות, אבל במשך מיליארדי שנים, מסלולי כוכבי הלכת הופכים לבלתי צפויים.
הדמיות ממוחשבות של התפתחות מערכת השמש בחמשת מיליארד השנים הבאות מצביעות על כך שיש סיכוי קטן (פחות מ-1%) שיכולה להתרחש התנגשות בין כדור הארץ לבין מרקורי, נוגה או מאדים.
במהלך אותו מרווח, הסיכויים שכדור הארץ יסולק ממערכת השמש על ידי כוכב חולף הם בסדר גודל של 1 ל-100,000 (0.001%).
בתרחיש כזה, האוקיינוסים יקפאו ויהפכו מוצקים בתוך כמה מיליוני שנים, וישאירו רק כמה כיסים של מים נוזליים עמוק מתחת לאדמה.
יש סיכוי קלוש שכדור הארץ, אחרי שאיבד את מקומו במערכת השמש, ייתפס על ידי מערכת כוכבים בינארית חולפת, מה שיאפשר לביוספרה של כוכב הלכת להישאר שלמה.
הסיכויים שזה יקרה הם בערך 1 ל-3 מיליון.
הפרעות הכבידה של כוכבי הלכת האחרים במערכת השמש משתלבות כדי לשנות את מסלול כדור הארץ ואת הכיוון של ציר הסיבוב שלו.
שינויים אלה יכולים להשפיע על האקלים הפלנטרי.
למרות אינטראקציות כאלה, סימולציות מדויקות ביותר מראות שבסך הכל, מסלול כדור הארץ צפוי להישאר יציב במשך מיליארדי שנים בעתיד.
בכל הסימולציות, הציר החצי-עיקרי של כוכב הלכת, האקסצנטריות והנטייה נשארו כמעט קבועים.
מבחינה היסטורית היו עידני קרח מחזוריים שבהם יריעות קרחונים כיסו מעת לעת את קווי הרוחב הגבוהים יותר של היבשות.
עידני קרח עשויים להתרחש בגלל שינויים במחזור האוקיינוסים וביבשת הנגרמים על ידי טקטוניקת הלוחות.
התיאוריה של מילנקוביץ' חוזה שתקופות קרח מתרחשות בגלל גורמים אסטרונומיים המשתלבים עם תהליכי פידבק אקלימיים.
המניעים האסטרונומיים העיקריים הם אקסצנטריות מסלולית גבוהה מהרגיל, הטיה צירית נמוכה (או אלכסון), ויישור היפוך הקיץ של חצי הכדור הצפוני עם האפליון.
כל אחת מההשפעות הללו מתרחשת באופן מחזורי.
לדוגמה, האקסצנטריות משתנה לאורך מחזורי זמן של כ-100,000 ו-400,000 שנים, כאשר הערך נע בין פחות מ-0.01 ל-0.05. דבר זה שווה ערך לשינוי של הציר החצי-מיני של מסלול כוכב הלכת מ-99.95% מהציר החצי – עיקרי ל-99.88%, בהתאמה.
כדור הארץ עבר עידן קרח המכונה הקרחון הרבעוני, ונמצא כיום בתקופה הבין-קרחונית של ההולוקן.
תקופה זו הייתה צפויה להסתיים בעוד כ-25,000 שנים.
עם זאת, השיעור המוגבר של פחמן דו-חמצני המשתחרר לאטמוספירה על ידי בני אדם עשוי לעכב את תחילת תקופת הקרח הבאה לפחות 50,000–130,000 שנים מהיום.
מצד שני, תקופת התחממות גלובלית למשך זמן מוגבל (בהתבסס על ההנחה שהשימוש בדלק מאובנים ייפסק עד שנת 2200) כנראה תשפיע רק על תקופת הקרח למשך כ-5,000 שנים.
לפיכך, לתקופה קצרה של התחממות כדור הארץ הנגרמת על ידי פליטת גזי חממה של כמה מאות שנים תהיה השפעה מוגבלת בלבד בטווח הארוך.
תאוצת הגאות והשפל של הירח מאטה את קצב הסיבוב של כדור הארץ ומגדילה את המרחק בין כדור הארץ לירח.
השפעות חיכוך – בין הליבה למעטפת ובין האטמוספירה לפני השטח - יכולות לפזר את האנרגיה הסיבובית של כדור הארץ.
השפעות משולבות אלו צפויות להאריך את אורך היום ביותר מ-1.5 שעות במהלך 250 מיליון השנים הבאות, ולהגדיל את האלכסון בכחצי מעלה.
המרחק לירח יגדל בכ-1.5 רדיוסי כדור הארץ באותה תקופה.
בהתבסס על מודלים ממוחשבים נראה שנוכחות הירח מייצבת את האלכסון של כדור הארץ, מה שעשוי לעזור לכוכב הלכת להימנע משינויי אקלים דרמטיים.
יציבות זו מושגת מכיוון שהירח מגביר את קצב הפרצסיה של ציר הסיבוב של כדור הארץ, ובכך נמנע מהדהוד בין קדנצית הסיבוב והפרצסיה של מישור המסלול של כוכב הלכת (כלומר, תנועת הפרצסיה של האקליפטיקה).
עם זאת, ככל שהציר החצי-עיקרי של מסלול הירח ימשיך לגדול, אפקט מייצב זה יקטן.
בשלב מסוים, השפעות של הפרעות כנראה יגרמו לשינויים כאוטיים באלכסון של כדור הארץ, וההטיה הצירית יכולה להשתנות בזוויות של עד 90 מעלות ממישור המסלול.
דבר זה צפוי להתרחש בין 1.5 ל-4.5 מיליארד שנים מהיום.
נטייה גבוהה כנראה תגרום לשינויים דרמטיים באקלים ועלולה להרוס את יכולתו של כדור הארץ להכיל חיים.
כאשר ההטיה הצירית של כדור הארץ עולה על 54°, השפל השנתי בקו המשווה קטן מזה שבקטבים.
כוכב הלכת יכול להישאר באלכסון של 60° עד 90° לתקופות של עד 10 מיליון שנים.
אירועים טקטוניים ימשיכו להתרחש גם בעתיד והמשטח הטקטוני יעוצב מחדש בהתמדה על ידי התרוממות טקטונית, שחול ושחיקה.
ניתן לצפות שהר וזוב יתפרץ כ-40 פעמים במהלך 1,000 השנים הבאות.
במהלך אותה תקופה, כחמש עד שבע רעידות אדמה בעוצמה של 8 ומעלה אמורות להתרחש לאורך שבר סן אנדראס, בעוד שצפויים כ-50 רעידות אדמה דרגה 9 ברחבי העולם.
מאונה לואה אמורה לחוות כ-200 התפרצויות במהלך 1,000 השנים הבאות, וסביר להניח שהגייזר אולד פיית'פול יפסיק לפעול.
בעוד 10,000 שנים, המשך ההתאוששות של הים הבלטי מתקופת הקרח תצמצם את העומק בכ-.
מפרץ ההדסון יקטן לעומקו ב-100 מ' באותה תקופה.
לאחר 100,000 שנים, האי הוואי יעבור בערך לצפון מערב.
ייתכן שכוכב הלכת ייכנס לתקופת קרח נוספת בשלב זה.
התיאוריה של טקטוניקת הלוחות מוכיחה כי יבשות כדור הארץ נעות על פני השטח בקצב של סנטימטרים בודדים בשנה.
הדבר צפוי להימשך ולגרום למיקום הלוחות ולהתנגש.
הסחף היבשתי מוקל על ידי שני גורמים: האנרגיה הנוצרת בתוך כדור הארץ ונוכחות הידרוספירה.
עם אובדן של כל אחד מהם, הסחף היבשתי ייפסק.
ייצור חום באמצעות תהליכים רדיוגניים מספיק כדי לשמור על הסעת המעטפת והנחת הלוח לפחות ל-1.1 מיליארד השנים הבאות.
כיום יבשות צפון ודרום אמריקה נעות מערבה מאפריקה ואירופה.
חוקרים יצרו כמה תרחישים להבין כיצד יהיו פנים הדברים בעתיד.
מצד אחד מודל של הסתגרות, מצד שני מודל של החצנה.
ככל שההבנה של הגיאודינמיקה משתפרת, מודלים אלה יהיו נתונים לעדכון.
בשנת 2008, למשל, נעשה שימוש בהדמיית מחשב כדי לחזות הופעת יבשת על חדשה המורכבת מאפריקה, אירואסיה, אוסטרליה, אנטארקטיקה ודרום אמריקה שתיווצר סביב אנטארקטיקה בעוד כ-100 מיליון שנה.
כריסטופר סקוטזה ועמיתיו מיפו את התנועות החזויות כמה מאות מיליוני שנים לעתיד כחלק מפרויקט פליאומפה.
בתרחיש שלהם, בעוד 50 מיליון שנה הים התיכון עלול להיעלם, וההתנגשות בין אירופה ואפריקה תיצור רכס הרים ארוך המשתרע עד למיקומו הנוכחי של המפרץ הפרסי.
אוסטרליה תתמזג עם אינדונזיה, ובאחה קליפורניה תגלוש צפונה לאורך החוף.
נדידת אנטארקטיקה צפונה תגרום לכל יריעות הקרח שלה להימס.
דבר זה, יחד עם הפשרת יריעות הקרח של גרינלנד, יעלה את מפלס האוקיינוס הממוצע ב-.
ההצפה הפנימית של היבשות תגרום לשינויי אקלים.
ככל שתרחיש זה נמשך, בעוד 100 מיליון שנים מהיום, ההתפשטות היבשתית תגיע להיקף המקסימלי שלה ואז היבשות יתחילו להתלכד.
בעוד 250 מיליון שנה תתנגש צפון אמריקה באפריקה.
דרום אמריקה תעטוף את הקצה הדרומי של אפריקה.
התוצאה תהיה היווצרות של יבשת-על חדשה (שנקראת לפעמים פנגיאה פרוקסימה), כשהאוקיינוס השקט משתרע על פני חצי מכדור הארץ.
אנטארקטיקה תהפוך את הכיוון ותחזור לקוטב הדרומי, ותבנה עליה כיפת קרח חדשה.
המדען הראשון שהסיק את התנועות הנוכחיות של היבשות היה הגאולוג הקנדי פול פ.
בשנת 1992, הופמן חזה שהיבשות של צפון ודרום אמריקה ימשיכו להתקדם מעבר לאוקיינוס השקט, תוך סיבוב סביב סיביר עד שיתחילו להתמזג עם אסיה.
הוא כינה את יבשת העל שנוצרה, אמאסיה.
מאוחר יותר, בשנות ה-90, רוי ליברמור חישב תרחיש דומה.
הוא חזה שאנטארקטיקה תתחיל לנדוד צפונה, ומזרח אפריקה ומדגסקר יעברו את האוקיינוס ההודי כדי להתנגש באסיה.
במודל החצנה תושלם סגירת האוקיינוס השקט בערך ב-350 מיליון שנים.
דבר זה מסמן את השלמת מחזור היבשת העל הנוכחי, שבו היבשות מתפצלות ואז מצטרפות אחת לשנייה בערך כל 400–500 מיליון שנים.
לאחר היווצרות היבשת העל, טקטוניקת הלוחות עשויה להיכנס לתקופה של חוסר פעילות.
תקופה זו של יציבות עלולה לגרום לעלייה בטמפרטורת המעטפת בשיעור של בין 30 ל-100 מעלות מדי מאה מיליון שנים, שהוא משך החיים המינימלי של יבשות-על קודמות.
כתוצאה מכך, פעילות געשית עשויה לעלות.
היווצרות של יבשת-על יכולה להשפיע באופן דרמטי על הסביבה.
התנגשות הלוחות תגרום לבניית הרים, ובכך תשנה את דפוסי מזג האוויר.
מפלס הים עלול לרדת בגלל היווצרות קרחונים מוגברת.
קצב הבליה בפני השטח יכול לעלות, מה שיגביר את קצב קבורת החומר האורגני.
יבשות-על עלולות לגרום לירידה בטמפרטורות העולמיות ולעלייה בחמצן האטמוספירי.
זה, בתורו, יכול להשפיע על האקלים, ולהוריד עוד יותר את הטמפרטורות.
כל השינויים הללו יכולים לגרום לאבולוציה ביולוגית מהירה יותר.
אזור הליבה העשיר בברזל של כדור הארץ מחולק ל- קוטר ליבה פנימית מוצקה ו- קוטר ליבה חיצונית נוזלית.
הליבה הפנימית צפויה לאכל את מרבית הליבה החיצונית או את כולה בעוד 3–4 מיליארד שנים מהיום, וכתוצאה מכך לליבה מוצקה כמעט לחלוטין המורכבת מברזל ויסודות כבדים אחרים.
לחלופין, אם בשלב מסוים טקטוניקת הלוחות תיפסק, החלק הפנימי יתקרר בצורה פחות יעילה, מה שיאט או אפילו יעצור את צמיחת הליבה הפנימית.
במקרה כזה עלול השדה המגנטי של כדור הארץ להתכלות.
אובדן המגנטוספירה יגרום לעלייה באובדן של יסודות קלים, במיוחד מימן, מהאטמוספירה החיצונית של כדור הארץ אל החלל, וכתוצאה מכך ישררו תנאים פחות נוחים לחיים.
ייצור האנרגיה של השמש מבוסס על היתוך תרמו-גרעיני של מימן להליום.
התהליך מתרחש באזור הליבה של הכוכב תוך שימוש בתהליך תגובת שרשרת פרוטון-פרוטון.
נכון לעכשיו, נעשה שימוש בכמעט מחצית מהמימן בליבה.
ככל שמספר אטומי המימן ליחידת מסה פוחת, כך גם תפוקת האנרגיה שלהם יורדת.
הדבר מביא את הליבה להתכווץ עד שהצפיפות והטמפרטורה המוגברות מביאות את לחץ הליבה לשיווי משקל עם השכבות שמעל.
הטמפרטורה הגבוהה יותר גורמת למימן הנותר לעבור היתוך בקצב מהיר יותר, ובכך מייצרת את האנרגיה הדרושה לשמירה על שיווי המשקל.
התוצאה של תהליך זה הייתה עלייה מתמדת בתפוקת האנרגיה של השמש.
כאשר השמש הפכה לראשונה לכוכב רצף ראשי, היא הקרינה רק 70% מעוצמת הארה הנוכחית.
עוצמת הארה גדלה באופן כמעט ליניארי עד היום, ועולה ב-1% כל 110 מיליון שנה.
בעוד שלושה מיליארד שנים השמש צפויה להיות זוהרת יותר ב-33%.
דלק המימן שבליבה ימוצה סוף סוף בעוד חמישה מיליארד שנים כאשר השמש תהיה זוהרת יותר ב-67% מאשר כיום.
לאחר מכן השמש תמשיך לשרוף מימן בקליפה המקיפה את הליבה שלה עד שהבהירות תגיע ל-121% מעל הערך הנוכחי.
שלב זה מסמן את סוף חייה של השמש ברצף הראשי, ולאחר מכן היא תתפתח לענק אדום.
בשלב זה, ההתנגשות של גלקסיות שביל החלב ואנדרומדה אמורה כבר הייתה לקרות.
למרות שהדבר עלול לגרום לפליטה של מערכת השמש מהגלקסיה המאוחדת שתיווצר, לא סביר שתהיה לה השפעה שלילית על השמש או כוכבי הלכת שלה.
קצב הבליה של מינרלים סיליקט יגדל ככל שהטמפרטורות עולות ומאיצות תהליכים כימיים.
הדבר בתורו יקטין את רמת הפחמן הדו-חמצני באטמוספירה, שכן ריאקציות עם מינרלים סיליקטים הופכות פחמן דו-חמצני לפחמן מוצק.
בתוך 600 מיליון השנים הבאות מהיום יירד ריכוז הפחמן הדו-חמצני מתחת לסף הקריטי הדרוש לשמירה על פוטוסינתזה שמתבססת על ריכוז כ-50 חלקים למיליון.
בשלב זה, עצים ויערות בצורותיהם הנוכחיות לא יוכלו עוד לשרוד.
ירידה זו בחיי הצומח צפויה להיות ירידה איטית וארוכה.
קבוצת הצמחים C 3 תמות ככל הנראה בזה אחר זה הרבה לפני הגעה לרמת 50 חלקים למיליון.
הצמחים הראשונים שייעלמו יהיו צמחים עשבוניים C3, ואחריהם יערות נשירים, יערות עלים רחבים ירוקי עד ולבסוף עצי מחט ירוקי עד.
עם זאת, קיבוע פחמן C 4 יכול להמשיך בריכוזים נמוכים בהרבה, עד מעל 10 חלקים למיליון.
כך שצמחים המשתמשים בפוטוסינתזה של C יוכלו לשרוד לפחות 0.8 מיליארד שנים ואולי גם בעוד 1.2 מיליארד שנים מהיום, ולאחר מכן עליית הטמפרטורות תהפוך את הביוספרה ללא בת קיימא.
נכון לעכשיו, צמחי C מייצגים כ-5% מהביומסה של הצמחים של כדור הארץ ו-1% ממיני הצמחים הידועים שלו.